Foto: Hina

BIRAČI u Vukovaru na danas održanom drugom krugu prijevremenih izbora za gradonačelnika, povjerenje da u idućem razdoblju upravlja gradom dali su HDZ-ovu Ivanu Penavi, kandidatu koalicije HDZ-HSP AS-HSS-HČSP-DC-BUZ.



Prema privremenim i neslužbenim podacima vukovarskog Gradskog izbornog povjerenstva, za Ivana Penavu glasovalo je 7.137 odnosno 50,19 posto birača, a za Željka Sabu, koji je nakon pet godina upravljanja Vukovarom (kao SDP-ov gradonačelnik), na izbore izašao kao neovisni kandidat 6.946 odnosno 48,85 posto birača.



Od ukupno 27.172 birača, u drugom krugu izbora u Vukovaru odazvalo se 14.220 odnosno 52,33 posto birača koji su imali prigodu glasovati na 32 izborna mjesta.



U prvom krugu prijevremenih izbora za gradonačelnika Vukovara održanim prije dva tjedna, kada su održani i izbori za Gradsko vijeće na kojma je najveći broj glasova osvojila koalicija predvođena HDZ-om, od šest kandidata za gradonačelnika najviše glasova su dobili Ivan Penava za kojeg je glasovalo 47,4 posto birača i Željko Sabo kojeg je podržalo 34,6 posto vukovarskih birača.

Tekst se nastavlja ispod oglasa

Milanović: U Vukovaru građani biraju između politike prošlog stoljeća i normalnog života



Predsjednik Vlade Zoran Milanović danas je ocijenio da na lokalnim izborima u Vukovaru građani biraju između politike prošlog stoljeća i politike koja zagovara normalan život.



"S jedne strane, imamo ekipu i stožer u Vukovaru koji ga žele vratiti tamo gdje je bio prije 20 godina i, s druge strane, politički blok u kojem se ljudi okupljaju bez obzira jesu li Hrvati ili Srbi, a koji žele normalan život i napredak koji je vidljiv u proteklih pet-šest godina koliko je gradonačelnik bio Željko Sabo", rekao je Milanović danas u Supetru odgovarajući na novinarski upit kakva su mu očekivanja od izbora u Vukovaru.



Po Milanovićevim riječima, Vlada ne može nametati tko će biti gradonačelnik Vukovara nego će o tomu odlučivati njegovi građani.



"Vlada pomaže maksimalno koliko može, ali ne možemo građanima nametnuti tko će im biti gradonačelnik. Ako žele ljude koji žive u prošlom stoljeću, neka ih biraju", rekao je Milanović i dodao: "Ja ne bih da sam u Vukovaru, ali ako se slučajno to dogodi, zbog toga Vukovar neće imati nikakve posljedice".



Po mišljenju premijera, moramo se zapitati i jesmo li donijeli najbolji Zakon o lokalnoj samoupravi koji, kako je rekao, svakom destruktivcu koji se zainati omogućava da isprovocira nove izbore, na način da sruši proračun. To nije dobro, skupo je, tko god bio na vlasti, SDP ili HDZ", dodao je.



Milanović je ponovio da će SDP podržati predsjednika Josipovića na predsjedničkim izborima, ali vjeruje da će isto učiniti i mnoge druge stranke i građani. "Vjerujem da će pobijediti jer je bolji od kandidata koji se sada spominju”, ocijenio je Milanović.



